བརྒྱད་པ་ཁ་ཊྭཱཾ་བཤད་པ་ལ།དབྱིབས་དང་།དགོས་ཆེད་གཉིས་ལས།དང་པོ་དབྱིབས་ནི།མངོན་བརྗོད་བླ་མ་ལས།རྡོ་རྗེ་ཁ་ཊྭཱཾ་གའི་སྟེང་དུ་རྩེ་མོ་ལྔ་པའི་རྡོ་རྗེ་རབ་ཏུ་འཇིགས་པའི་རྡོ་རྗེ་དྲིལ་བུ་རབ་ཏུ་འཕྱང་སྣ་ཚོགས་པའི་བ་དན་རབ་ཏུ་དཔྱངས་པ།དབུས་སུ་སྣ་ཚོགས་རྡོ་རྗེས་མཚན་པ།འོག་ཏུ་རྡོ་རྗེ་རྩེ་གཅིག་པ།ཞེས་དང་།གདན་བཞིའི་བཤད་རྒྱུད་སྔགས་ཀྱི་ཆ་ལས།སྟེང་དུ་རྡོ་རྗེའི་དབྱུག་པ་ནི།།མི་ཡི་ཡན་ལག་རུས་པས་བརྒྱན།།བ་དན་དྲིལ་བུ་ཕྲེང་བ་ནི།།དབྱུག་པ་ལག་པ་གཡོན་པས་བཟུང་།ཞེས་གསུང་སོ།གཉིས་པ་མཚོན་དོན་ནི།རྟག་གཉིས་ལས།ཁ་ཊྭཱཾ་ག་བསྒོམ་ཤེས་རབ་ཉིད།ཅེས་དང་།རྣལ་འབྱོར་མ་ཀུན་སྤྱོད་ཀྱི་རྒྱུད་ལས།ཁ་ཊྭཱཾ་ག་ནི་ལྷ་ཡི་སྐུ།།ཞེས་སོགས་གསུང་སོ།གསུམ་པ་དགོས་ཆེད་ནི།ཁ་ཊྭཱཾ་ག་དེ་ཤེས་རབ་ཡུམ་གྱི་ཚུལ་དུ་ལུས་ལ་བསྟེན་པས་ཐབས་ཤེས་ཀྱི་དོན་དང་།བདེ་ཆེན་ལྷན་ཅིག་སྐྱེས་པའི་དོན་མི་བརྗེད་པར་དྲན་པ་དང་།རྣལ་འབྱོར་པའི་སྐུ་ལ་གཟི་བྱིན་བསྐྱེད་པ་དང་།སྔགས་ཀྱི་དམ་ཚིག་ཚང་བ་དང་།མཁའ་འགྲོ་མ་དབང་དུ་བསྡུ་བ་སོགས་དགོས་པ་དུ་མ་ཡོད་པར་བཤད་དོ།།